## Odluka o mjerilima za određivanje udruga čija je djelatnost od interesa za Republiku Hrvatsku i financijskoj potpori udrugama iz sredstava državnog proračuna

### NN 86/1998 (19.6.1998.), Odluka o mjerilima za određivanje udruga čija je djelatnost od interesa za Republiku Hrvatsku i financijskoj potpori udrugama iz sredstava državnog proračuna

# ZASTUPNIČKI DOM HRVATSKOGA DRŽAVNOG SABORA

Na temelju članka 23. stavka 2. Zakona o udrugama ("Narodne
novine", br. 70/97. i 106/97.) Zastupnički dom Hrvatskoga
državnog sabora na sjednici 5. lipnja 1998. donio je

## ODLUKU

### O MJERILIMA ZA ODREÐIVANJE UDRUGA ČIJA JE DJELATNOST OD INTERESA ZA REPUBLIKU HRVATSKU I FINANCIJSKOJ POTPORI UDRUGAMA IZ SREDSTAVA DRŽAVNOG PRORAČUNA

I.

Ovom Odlukom propisuju se uvjeti koje moraju ispuniti udruge za
ostvarenje prava na potporu iz državnog proračuna
te utvrđuju mjerila za određivanje udruga čija
djelatnost je od interesa za Republiku Hrvatsku.

U državnom proračunu osiguravaju se sredstva potpore
udrugama koje obavljaju djelatnost od interesa za Republiku Hrvatsku.

II.

Udruge čija je djelatnost od interesa za Republiku Hrvatsku
su:

1. udruge koje djeluju na teritoriju Republike Hrvatske kroz organiziranu
mrežu članstva, ili

2. udruge čijim se programom promiče ostvarivanje
najviših vrednota ustavnog poretka: sloboda, jednakost, nacionalna
ravnopravnost, mirotvorstvo, socijalna pravda, poštivanje
prava čovjeka, nepovredivost vlasništva, očuvanje
prirode i čovjekova okoliša, vladavina prava i demokratski
višestranački sustav, ili

3. udruge koje su članice međunarodne organizacije.

Ispunjavanje uvjeta iz stavka 1. ove točke ocjenjuje se
na temelju programa i djelovanja udruge.

III.

Vlada Republike Hrvatske osniva Povjerenstvo Vlade Republike Hrvatske
za udruge koje čine predsjednik i 6 članova. Predsjednik
Povjerenstva je potpredsjednik Vlade Republike Hrvatske, a članove
Povjerenstva imenuje Vlada Republike Hrvatske na prijedlog ministra
financija, ministra rada i socijalne skrbi, ministra znanosti
i tehnologije, ministra kulture, ministra hrvatskih branitelja
iz Domovinskog rata i ministra uprave.

Odluku o tome da li udruga obavlja djelatnost od interesa za Republiku
Hrvatsku donosi Vlada Republike Hrvatske na prijedlog Povjerenstva
iz stavka 1. ove točke.

IV.

Iz sredstava državnog proračuna financijska potpora
može se dati udrugama:

1. čija je djelatnost od interesa za Republiku Hrvatsku
i

2. koje ne obavljaju poslove iz djelokruga tijela državne
vlasti i

3. čija djelatnost nije financirana po posebnim propisima
ili se u cijelosti ne financira iz drugih izvora i

4. koje uz program djelatnosti prilože izvješće
o dosadašnjem izvršenju programa te financijsko izvješće
o svim izvorima sredstava.

Zabranjuje se udrugama da koriste sredstva potpore, koje su dobile
iz državnog proračuna, za financiranje prava koja
članovi udruge ostvaruju po posebnim propisima.

Ispunjavanje uvjeta iz stavka 1. ove točke ocjenjuje Povjerenstvo
iz točke III. ove Odluke.

V.

Visinu sredstava financijske potpore udrugama, osiguranih u državnom
proračunu, određuje Vlada Republike Hrvatske na prijedlog
Povjerenstva iz točke III. ove Odluke.

Vlada Republike Hrvatske dva puta na godinu podnosi izvješće
Hrvatskom državnom saboru o visini i rasporedu sredstava
financijske potpore iz državnog proračuna udrugama
čija je djelatnost od interesa za Republiku Hrvatsku.

VI.

Ova Odluka stupa na snagu danom objave u "Narodnim novinama".

Klasa: 007-01/98-02/02
Zagreb, 5. lipnja 1998.

ZASTUPNIČKI DOM
HRVATSKOGA DRŽAVNOG SABORA

Predsjednik
Zastupničkog doma
Hrvatskoga državnog sabora
**akademik Vlatko Pavletić**, v. r.

Odluka, NN 86/1998-1166